見鶴吟
作者：白玉蟾
朝代：宋

paragraphs: 紙上畫仙掛古壁，朝朝暮暮被煙熏。
泥塑鍾離木雕木，不是元皇大道君。
近來塵世無丹訣，啞口道人俱不說。
武夷散人不辱仙，只圖一日三碗雪。
白鶴白鶴何方來，丹墀絳闕幾時開。
空中莫作嘹唳聲，片雲冷風何快哉。
鶴作聲時我無耳，鶴振羽時我無眼。
蓬萊只是半步許，一生且做老擔板。